CELEX: 32013R1216
Language: sl
Date: 2013-11-28 00:00:00
Title: Izvedbena uredba Komisije (EU) št. 1216/2013 z dne 28. novembra 2013 o odstopanju od Uredbe Komisije (ES) št. 288/2009 v zvezi z rokom, v katerem države članice Komisiji sporočijo svoje strategije in vložijo zahtevek za pomoč, ter rokom, v katerem Komisija odloči o dokončni dodelitvi pomoči v okviru sistema razdeljevanja sadja v šolah

29.11.2013   
            
            
               SL
            
            
               Uradni list Evropske unije
            
            
               L 319/4
            
         IZVEDBENA UREDBA KOMISIJE (EU) št. 1216/2013
   z dne 28. novembra 2013
   o odstopanju od Uredbe Komisije (ES) št. 288/2009 v zvezi z rokom, v katerem države članice Komisiji sporočijo svoje strategije in vložijo zahtevek za pomoč, ter rokom, v katerem Komisija odloči o dokončni dodelitvi pomoči v okviru sistema razdeljevanja sadja v šolah
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1) in zlasti člena 103h(f) v povezavi s členom 4 Uredbe,
   ob upoštevanju naslednjega:
   
               (1)
            
            
               V skladu s členom 4(1) Uredbe Komisije (ES) št. 288/2009 (2) bi morale države članice, ki zaprosijo za pomoč iz člena 103ga(1) Uredbe (ES) št. 1234/2007 za obdobje od 1. avgusta do 31. julija, Komisijo obvestiti o svoji strategiji do 31. januarja leta, v katerem se navedeno obdobje začne.
            
         
               (2)
            
            
               Na podlagi predloga Komisije za Uredbo Evropskega parlamenta in Sveta o vzpostavitvi skupne ureditve trgov kmetijskih proizvodov (Uredba o enotni SUT) (3) in političnega dogovora med sozakonodajalcema o prihodnji skupni kmetijski politiki (SKP) se bodo od 1. januarja 2014 spremenili pomembni elementi sistema razdeljevanja sadja v šolah, zlasti skupni znesek pomoči in nove stopnje sofinanciranja.
            
         
               (3)
            
            
               Z uporabo novih elementov sistema razdeljevanja sadja v šolah države članice s 1. januarjem 2014 ne bodo mogle prilagoditi svojih strategij novemu sistemu pred rokom za obvestilo o strategiji.
            
         
               (4)
            
            
               Zato bi bilo treba državam članicam, ki želijo izvajati sistem razdeljevanja sadja v šolah za šolsko leto 2014/2015, kot prehodni ukrep omogočiti, da Komisijo do 30. aprila 2014 obvestijo o svoji strategiji in vložitvi zahtevka za pomoč za obdobje od 1. avgusta 2014 do 31. julija 2015.
            
         
               (5)
            
            
               Zaradi sprememb, ki jih uvaja nova SKP v globalni proračun za sistem razdeljevanja sadja v šolah, bi bilo treba rok, v katerem Komisija odloči o dokončni dodelitvi pomoči za obdobje od 1. avgusta 2014 do 31. julija 2015, določen v tretjem pododstavku člena 4(4) Uredbe (ES) št. 288/2009, podaljšati do 30. junija 2014.
            
         
               (6)
            
            
               Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   1.   Z odstopanjem od člena 4(1) Uredbe (ES) št. 288/2009 lahko države članice Komisijo o svoji strategiji in vložitvi zahtevka za pomoč za obdobje od 1. avgusta 2014 do 31. julija 2015 obvestijo najpozneje do 30. aprila 2014.
   2.   Z odstopanjem od tretjega pododstavka člena 4(4) Uredbe (ES) št. 288/2009 Komisija do 30. junija 2014 odloči o dokončni dodelitvi pomoči Unije za obdobje od 1. avgusta 2014 do 31. julija 2015.
   Člen 2
   Ta uredba začne veljati tretji dan po objavi v Uradnem listu Evropske unije.
   
   Veljati preneha 30. junija 2014.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 28. novembra 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 299, 16.11.2007, str. 1.
   
      (2)  Uredba Komisije (ES) št. 288/2009 z dne 7. aprila 2009 o določitvi podrobnih pravil za uporabo Uredbe Sveta (ES) št. 1234/2007 v zvezi s pomočjo Skupnosti za oskrbo otrok v izobraževalnih ustanovah s sadjem in zelenjavo, predelanim sadjem in zelenjavo ter proizvodi iz banan na podlagi sistema razdeljevanja sadja v šolah (UL L 94, 8.4.2009, p. 38).
   
      (3)  COM(2011) 626 konč.